**Juha Joutsenlahti** (s. 1. heinäkuuta 1964 Pori) on porilainen ylikomisario. Hän on tullut tunnetuksi laajojen huumerikosjuttujen tutkinnanjohtajana vuosina 2001–2010 sekä huumeiden vastaisesta työstään luennoitsijana ja kouluttajana. Joutsenlahden nimi yhdistetään myös usein Satakunnassa sattuneiden invalidisurman (2001) ja opiskelijapojan surman (2006) sekä Ulvilan surman (2006) tutkinnanjohtajuuteen.

Koulutukseltaan Joutsenlahti on hallintotieteiden maisteri. Hän oli kokoomuksen ehdokkaana vuoden 2011 eduskuntavaaleissa. Kunnallisvaaleissa 2012 hänet valittiin Porin kaupunginvaltuuston jäseneksi  ja jatkokaudelle vuoden 2017 vaaleissa.

Ulvilan surmatutkinta
---------------------

Joutsenlahti johti Ulvilan surman tutkintaa ensimmäiset puolitoista vuotta, minkä jälkeen hänen tilalleen vaihdettiin Porin poliisilaitoksen rikososaston johtaja Pauli Kuusiranta. Joutsenlahti sai vuonna 2010 kirjallisen huomautuksen Porin poliisipäälliköltä, kun oli kommentoinut Ulvilan tutkintaa, vaikka ei enää ollut sen johtaja. Vuonna 2012 Joutsenlahtea alettiin epäillä virka-asemansa väärinkäytöstä surmatutkinnan yhteydessä. Joutsenlahti kiisti epäilyt ja kertoi joutuneensa ajojahdin uhriksi. Lisäksi hän arvosteli poliisiylijohtaja Mikko Paateroa ja esimiehiään Satakunnan poliisilaitoksella.

Heinäkuun 2012 lopulla selvisi, että virkarikosepäily koski sittemmin syyttömäksi osoittautuneen porilaisnäyttelijä Kai Tannerin vangitsemista ja siihen johtaneita tapahtumia. Joutsenlahden epäiltiin antaneen Ulvilan surmatutkinnan yhteydessä Anneli Auerille etukäteen kuvan Tannerista, minkä vuoksi Auer myöhemmin tunnisti Tannerin poliisin tunnistusrivistä murhan tekijäksi. Tunnistuksen johdosta Tanner vangittiin vaikka hän oli syytön.

28. helmikuuta 2014 Satakunnan käräjäoikeus tuomitsi Joutsenlahden 80 päiväsakkoon (1360 euroa) virka-aseman väärinkäyttämisestä. Oikeus katsoi Joutsenlahden paitsi aiheuttaneen väärän henkilön vangitsemisen, myös vaarantaneen yleisen luottamuksen oikeudenhoidon puolueettomuuteen.  Vaasan hovioikeus kumosi huhtikuussa 2015 Satakunnan käräjäoikeuden Joutsenlahdelle antaman tuomion ja vapautti Joutsenlahden virkarikosepäilyistä ja kaikista korvausvaatimuksista. Hovioikeus perusteluissaan totesi myös, että näyttelijän vangitsemiseen oli riittävät perusteet. Valtionsyyttäjä Jorma Äijälä haki korkeimmasta oikeudesta valituslupaa, mutta helmikuussa 2016 KKO päätti että ei ota tapausta käsiteltäväkseen.

Lähteet
-------

1. ↑  Mitä mieltä ollaan hyvinvointivaltiosta?.  *Karhunkämmen*, 2011, nro 2, s. 5. Artikkelin verkkoversio. Viitattu 19.1.2012.
2. 1 2  Joutsenlahti Juha *HS.fi Vaalikone*.  Arkistoitu 2.11.2014. Viitattu 2.11.2014.
3. ↑  Joutsenlahti uutena Porin valtuustoon, Laitinen-Pesola kahmi ääniä *Satakunnan Kansa*.  28.10.2012.  Arkistoitu 2.11.2014. Viitattu 25.11.2012.
4. ↑  Kuntavaalit 2017 *Tulospalvelu*.  13.04.2017. Oikeusministeriö. Viitattu 16.4.2017.
5. 1 2  Ulvilan surmatutkinnan entistä tutkinnanjohtajaa epäillään virka-aseman väärinkäytöstä  13.7.2012. Iltalehti. Viitattu 3.10.2013.
6. 1 2  Ulvila-jutun ex-tutkinnanjohtaja kokee olevansa ajojahdin uhri  13.7.2012. Helsingin Sanomat.
7. ↑  A-studio / Tulikukka de Fresnes: Ulvilan surmasta syyttömänä vangittu Kai Tanner toivoo poliisin toimiin lisää läpinäkyvyyttä – Yle Uutiset – yle.fi  15.10.2012. Yle Uutiset. Viitattu 5.11.2012.
8. ↑  IS: Ulvilan ex-tutkinnanjohtajan virkarikosepäily liittyy näyttelijän vangitsemiseen.  *Helsingin Sanomat*, 25.7.2012. Artikkelin verkkoversio. Viitattu 25.7.2012.
9. ↑   *Auerille lähetetty kuva oli tuoda vankeutta*. Aamulehti 1. maaliskuuta 2014, s. A7.
10. ↑  Harri Aalto: Hovioikeus vapautti Joutsenlahden virkarikossyytteestä — näin hän kommentoi *Satakunnan Kansa*.  28.4.2015.  Arkistoitu 2.5.2015. Viitattu 6.5.2015.
11. ↑  Joutsenlahti kiistää Ulvilan murhatutkinnan manipuloinnin *MTV Uutiset*.  3.2.2014. Viitattu 30.6.2017.
12. ↑  KKO ei myöntänyt valituslupaa – Joutsenlahti vapautui virkarikosepäilystä *Satakunnan Kansa*.  8.2.2016.  Arkistoitu 30.6.2017. Viitattu 30.6.2017.